b'\n_START_ARTICLE_\nVermikompostas\n_START_SECTION_\nSud\xc4\x97tis\n_START_PARAGRAPH_\nVermikomposte yra makro- ir mikroelement\xc5\xb3, vitamin\xc5\xb3, nat\xc5\xabrali\xc5\xb3 antibiotik\xc5\xb3, ferment\xc5\xb3, 18 aminor\xc5\xabg\xc5\xa1\xc4\x8di\xc5\xb3 bei naudingos mikrofloros._NEWLINE_Nustatyta, kad jame b\xc5\xabna 40 - 60\xc2\xa0% sausos organin\xc4\x97s med\xc5\xbeiagos, i\xc5\xa1 kurios 10-12\xc2\xa0% humuso, 0,9 - 3\xc2\xa0% azoto, 1,3 - 2,5\xc2\xa0% fosforo, 1,2 - 2,5\xc2\xa0% kalio, 4,5 - 8\xc2\xa0% magnio, 0,5 - 5,1 mg/kg vario, 0,5 - 2,5\xc2\xa0% gele\xc5\xbeies, 60 - 80 mg/kg magnio, 28 - 25 mg/kg cinko, ne ma\xc5\xbeiau kaip 2 mg/kg kobalto. Be to, 1 g vermikomposto b\xc5\xabna iki 20000 milijard\xc5\xb3 bakterij\xc5\xb3.\n_START_SECTION_\nAugalininkyst\xc4\x97\n_START_PARAGRAPH_\nAugalams reikalingi elementai vermikomposte yra organiniuose junginiuose. Ypatingai didel\xc4\x99 vert\xc4\x99 vermikompostui suteikia jame esan\xc4\x8dios humin\xc4\x97s r\xc5\xabg\xc5\xa1tys, kuri\xc5\xb3 b\xc5\xabna nuo nuo 5,6 iki 17,6\xc2\xa0% sausos med\xc5\xbeiagos._NEWLINE_Lyginant su m\xc4\x97\xc5\xa1lu, vermikompostas turi 100 kart\xc5\xb3 daugiau bakterij\xc5\xb3, kurios atstato dirvos gyvybingum\xc4\x85._NEWLINE_Vermikomposto r\xc5\xabg\xc5\xa1tingumas yra artimas neutraliam \xe2\x80\x93 pH 6,5 \xe2\x80\x93 7,2. Tad \xc4\xafterptas \xc4\xaf dirvo\xc5\xbeem\xc4\xaf, trukdo plisti augal\xc5\xb3 \xc4\xafvairi\xc5\xb3 lig\xc5\xb3 suk\xc4\x97l\xc4\x97jams._NEWLINE_Vermikomposte daug auksin\xc5\xb3, heteroauksin\xc5\xb3 ir kit\xc5\xb3 biologi\xc5\xa1kai aktyvi\xc5\xb3 med\xc5\xbeiag\xc5\xb3, gerinan\xc4\x8di\xc5\xb3 persodinam\xc5\xb3 augal\xc5\xb3 prigijim\xc4\x85, pagreitinan\xc4\x8di\xc5\xb3 s\xc4\x97kl\xc5\xb3 dygim\xc4\x85, padidinan\xc4\x8di\xc5\xb3 augal\xc5\xb3 atsparum\xc4\x85 ligoms. Tr\xc4\x99\xc5\xa1ti vermikompostu linai neserga fuzarioze, antraknoze._NEWLINE_Vermikompostas \xe2\x80\x93 ekologi\xc5\xa1kai \xc5\xa1vari tr\xc4\x85\xc5\xa1a, neleid\xc5\xbeianti susikaupti nitratams. Jame n\xc4\x97ra pikt\xc5\xbeoli\xc5\xb3 s\xc4\x97kl\xc5\xb3 arba j\xc5\xb3 kiekis sudaro ma\xc5\xbeiau nei vien\xc4\x85 s\xc4\x97kl\xc4\x85 litre. Vermikompostas gerina agrochemines, fizines ir biologines dirvos savybes. Jis 10-15 kart\xc5\xb3 veikmingesnis u\xc5\xbe kitas organines tr\xc4\x85\xc5\xa1as. Tad vietoje 30-60 t m\xc4\x97\xc5\xa1lo u\xc5\xbetenka 2 - 4 ton\xc5\xb3 vermikomposto. Jo u\xc5\xbetenka 250 - 300 kg/ha, kai tr\xc4\x99\xc5\xa1iamas ne visas laukas, o tik eilut\xc4\x97s, kur auga augalai._NEWLINE_Tr\xc4\x99\xc5\xa1imo bandymai rodo, kad vermikompostas 15-20\xc2\xa0% padidina \xc5\xbeiemini\xc5\xb3 kvie\xc4\x8di\xc5\xb3, 30-40\xc2\xa0% kukur\xc5\xabz\xc5\xb3, iki 20\xc2\xa0% cukrini\xc5\xb3 runkeli\xc5\xb3, 25-30\xc2\xa0% dar\xc5\xbeovi\xc5\xb3, 45-50\xc2\xa0% bulvi\xc5\xb3 derli\xc5\xb3.\n_START_SECTION_\nVermikomposto gamyba\n_START_PARAGRAPH_\nPirmas etapas - \xe2\x80\x9evartymas\xe2\x80\x9c, - ruo\xc5\xa1iamas substratas (maistas sliekams). Tai aik\xc5\xa1tel\xc4\x97 patalp\xc5\xb3 viduje, kur pradin\xc4\x97s \xc5\xbealiavos paruo\xc5\xa1iamos iki reikalingos kondicijos ir sumai\xc5\xa1omi visi reikalingi komponentai. V\xc4\x97liau pagal atitinkam\xc4\x85 technologij\xc4\x85 substratas dedamas \xc4\xaf rietuves, kur ir vyksta kompostavimas. Kompostavimas vyksta iki dviej\xc5\xb3 m\xc4\x97nesi\xc5\xb3. Per t\xc4\x85 laik\xc4\x85, mas\xc4\x97, kuri supilta \xc4\xaf rietuv\xc4\x99, permai\xc5\xa1oma ne ma\xc5\xbeiau kaip 8 kartus laikantis technologijos. Mai\xc5\xa1oma taip, kad rietuv\xc4\x97s \xe2\x80\x9ejuda\xe2\x80\x9c link paruo\xc5\xa1to substrato (maisto sliekams) sand\xc4\x97lio. Vienu metu kompostuojama 8-9 rietuv\xc4\x97s._NEWLINE_Rietuv\xc4\x97se vyksta aerobiniai procesai, skaidosi med\xc5\xbeiagos ir kompostuojasi. Gaunasi vienalyt\xc4\x97 med\xc5\xbeiaga-kompostas. Rietuv\xc4\x97se vyksta pakankamai sud\xc4\x97tingi cheminiai ir biologiniai procesai, kuri\xc5\xb3 metu temperat\xc5\xabra pakyla iki +70 \xc2\xb0C. Tokiu b\xc5\xabdu paruo\xc5\xa1tas kompostas yra ekologi\xc5\xa1kai \xc5\xa1varus ir neturintis kvapo maistas sliekams._NEWLINE_Antras etapas \xe2\x80\x93 sliek\xc5\xb3 \xc5\xa1\xc4\x97rimas. Tai atskira patalpa, kur i\xc5\xa1 komposto yra suformuotos lysv\xc4\x97s, kuriuose gyvena \xc4\xafveisti sliekai. Sliekai perdirba kompost\xc4\x85, i\xc5\xa1 kurio gaunamas vermikompostas._NEWLINE_Sliekams perdirbant kompost\xc4\x85 \xc4\xaf vermikompost\xc4\x85 reikalingos geros s\xc4\x85lygos. Turi b\xc5\xabti sudarytas reikalingas mikroklimatas, neturi b\xc5\xabti pa\xc5\xa1alini\xc5\xb3 gars\xc5\xb3, jais reikia r\xc5\xabpintis kaip ir kitais naminiais gyv\xc5\xabnais. Sliekai labai reaguoja \xc4\xaf aplinkos poky\xc4\x8dius. Pasikeitus mikroklimatui, ar atsiradus pakankamai trikdan\xc4\x8diai aplinkai, sliek\xc5\xb3 produktyvumas suma\xc5\xbe\xc4\x97ja ir jie perdirba ma\xc5\xbeesnius kiekius komposto._NEWLINE_Tre\xc4\x8dias etapas - vermikomposto atskyrimas ir fasavimas. \xc5\xa0iame etape \xc5\xbealiavinis vermikompostas brandinamas, d\xc5\xbeiovinamas, sijojamas. Po to vermikompostas yra pakuojamas \xc4\xaf atitinkam\xc4\x85 tar\xc4\x85. Vermikomposto kokyb\xc4\x97 labai priklauso b\xc5\xabtent nuo \xc5\xa1iame etape atlikt\xc5\xb3 darb\xc5\xb3.'